PREDKLADACIA SPRÁVA

Inovácie sú jednou z oblastí, na ktoré sa vzťahuje päť kľúčových cieľov stanovených 
v desaťročnej stratégii rastu „Európa 2020“ , ktorú v roku 2010 prijala Európska únia (EÚ) 
s cieľom vytvárať konkurencieschopnejšie hospodárstvo s vyššou zamestnanosťou. Proces tzv. inovačného cyklu závisí od rôznych faktorov, ale medzi najdôležitejšie nepochybne patrí účinný systém práv duševného vlastníctva (PDV), pretože duševné vlastníctvo má potenciál stimulovať a podporovať všetky formy tvorivosti a inovácií na prospech celej ekonomiky. To potvrdzujú aj výsledky štúdie Priemyselné odvetvia intenzívne využívajúce práva duševného vlastníctva: príspevok k ekonomickej výkonnosti a zamestnanosti v Európskej únii, ktorú v období 2012 – 2013 spoločne vypracovali Úrad pre harmonizáciu vnútorného trhu, Európsky patentový úrad, Európska komisia a Eurostat. Preukázalo sa, že priemyselné odvetvia intenzívne využívajúce PDV vytvorili v období 2008 – 2010 takmer 26 % všetkých pracovných miest v EÚ. Počas tohto obdobia bolo z celkového počtu približne 218 miliónov pracovných síl v priemere 56,5 milióna Európanov zamestnaných v priemyselných odvetviach intenzívne využívajúcich PDV. Ďalších 20 miliónov pracovných miest vytvorili nadväzujúce dodávateľské odvetvia, čím celkový podiel zamestnanosti vzrástol na 77 miliónov (35,1 %). Za rovnaké obdobie vytvorili priemyselné odvetvia intenzívne využívajúce PDV takmer 39 % celkovej ekonomickej činnosti (HDP) v EÚ, čo predstavuje hodnotu 4,7 bilióna eur.

Primeraná dostupnosť ochrany duševného vlastníctva potenciálnym prihlasovateľom je jedným z hlavných predpokladov ekonomického zhodnotenia výsledkov ich tvorivej činnosti. Priblíženie medzinárodného systému patentovej ochrany až na regionálnu úroveň je bezprecedentná konkurenčná výhoda pre všetky podniky v regióne. Zmluva o patentovej spolupráci (ďalej „Zmluva PCT“) je medzinárodný dohovor spravovaný Svetovou organizáciou duševného vlastníctva (ďalej „WIPO“), ktorý umožňuje podaním jednej medzinárodnej patentovej prihlášky (ďalej „PCT prihláška“) požiadať o priemyselnoprávnu ochranu vynálezu vo všetkých 148 zmluvných štátoch vrátane Slovenskej republiky. 

Súčasťou konania o PCT prihláške je vypracovanie medzinárodnej rešerše 
a vykonanie medzinárodného predbežného prieskumu. Prihlasovateľ tak získa informáciu 
o relevantnom známom stave techniky a tiež predbežný a nezáväzný názor na otázku, či prihlásené technické riešenie spĺňa podmienky patentovateľnosti, t. j. či je nové, či zahŕňa vynálezcovskú činnosť a či je priemyselne využiteľné. Uvedené činnosti vykonávajú tie patentové úrady a regionálne patentové organizácie, ktoré Únia PCT WIPO na základe ich žiadosti ustanovila za medzinárodné rešeršné autority a autority pre medzinárodný predbežný prieskum (ďalej „medzinárodné autority“). V súčasnosti funkciu medzinárodnej autority plní 15 národných patentových úradov a 2 medzivládne patentové organizácie.

Vytvorenie novej medzinárodnej autority by výrazne uľahčilo presadzovanie inovačnej politiky a podporilo by ekonomický rast a konkurencieschopnosť v regióne strednej a východnej Európy. Cieľom je zároveň ponúknuť inovačne aktívnym podnikateľom – zvlášť malým a stredným podnikom – výskumným centrám a univerzitám z regiónu výhodný a účinný spôsob zabezpečenia medzinárodnej patentovej ochrany a uľahčenie prístupu k možnosti podania PCT prihlášok. Jedným z očakávaných prínosov je aj čiastočné zníženie nákladov prihlasovateľov zo stredoeurópskeho regiónu na podanie PCT prihlášky. Ďalšou výhodou vytvorenia VPI bude odbúranie jazykovej bariéry pri neformálnej komunikácii prihlasovateľa s medzinárodnou autoritou.

Vyšehradský patentový inštitút sa zriaďuje ako medzivládna organizácia krajín V4 v zmysle článkov 16 a 32 Zmluvy PCT. Bude mať samostatnú právnu subjektivitu, administratívnu a finančnú nezávislosť. Riadiť ho bude správna rada zložená zo zástupcov zmluvných štátov. Za organizáciu činností inštitútu bude zodpovedať riaditeľ, ktorého vymenuje správna rada. Správna rada bude mať zároveň právomoc schvaľovať a meniť vykonávací predpis, finančný predpis a rokovací poriadok. Zriadenie a činnosť VPI nemajú žiadny vplyv na výlučné právomoci národných úradov týkajúce sa národných patentov a patentov s rovnakým účinkom.   

V zmysle čl. 7 ods. 4 Ústavy Slovenskej republiky je Dohoda o Vyšehradskom patentovom inštitúte (ďalej aj „dohoda“) medzinárodnou zmluvou, z ktorej vzniká Slovenskej republike členstvo v medzinárodnej organizácii. Dohoda má teda charakter prezidentskej zmluvy, na platnosť ktorej sa pred ratifikáciou vyžaduje súhlas Národnej rady Slovenskej republiky. V zmysle čl. 7 ods. 5 Ústavy Slovenskej republiky má prednosť pred zákonmi, pretože na jej vykonanie nie je potrebný zákon.

V právnom poriadku Slovenskej republiky predmet Dohody o Vyšehradskom patentovom inštitúte nie je upravený. Kvôli úplnosti je potrebné uviesť, že zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení neskorších predpisov upravuje v súvislosti so Zmluvou o patentovej spolupráci len tie činnosti, ktoré Úrad priemyselného vlastníctva SR vykonáva ako prijímací, určený a zvolený úrad v zmysle Zmluvy o patentovej spolupráci.

Dohoda zodpovedá záujmom zahraničnej politiky Slovenskej republiky, predstavuje naplnenie programu predsedníctva Slovenskej republiky vo Vyšehradskej skupine (V4) júl 2014 – jún 2015 (bod 3.2.1). Dohoda je v súlade s právnym poriadkom Slovenskej republiky, všeobecnými zásadami medzinárodného práva, ako aj  medzinárodnými záväzkami Slovenskej republiky vyplývajúcimi z iných medzinárodných dokumentov a nie je predmetom úpravy práva EÚ. V súlade s Pravidlami pre uzatváranie medzinárodných zmlúv a zmluvnú prax je gestorom dohody Úrad priemyselného vlastníctva SR (čl. 10) a vykonanie obvyklých formálnych úkonov súvisiacich s uzatvorením a ratifikáciou dohody zabezpečí rezortný minister (čl. 10 – 12), ktorým je po vzájomnej dohode minister hospodárstva, a to za príslušnej podpory ministra zahraničných vecí a európskych záležitostí. Dohoda 
o Vyšehradskom patentovom inštitúte je v súlade s právom Európskej únie v zmysle čl. 5 odsek 1 Pravidiel pre uzatváranie medzinárodných zmlúv a zmluvnú prax. 

Predkladaný materiál má pozitívny aj negatívny vplyv na rozpočet verejnej správy, má pozitívny vplyv na podnikateľské prostredie a nemá vplyv na životné prostredie, sociálne vplyvy a ani vplyv na informatizáciu spoločnosti.

Výdavky vyplývajúce z predloženého materiálu budú zabezpečené v rámci schváleného limitu výdavkov kapitoly Úradu priemyselného vlastníctva SR na príslušný rozpočtový rok.